**ELŐTERJESZTÉS**

**A Gazdasági és Jogi Bizottság 2020. júniusi ülésére**

**Javaslat a Savaria Turizmus Nonprofit Kft. Szervezeti és Működési Szabályzatának módosítására**

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés b) pont bc) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a gazdasági ügyeket ellátó bizottság dönt a szervezeti és működési szabályzat módosítása kérdésében.

Grünwald Stefánia, a Savaria Turizmus Nonprofit Kft. ügyvezetője a társaság SZMSZ-ének módosítására tett javaslatot.

A Savaria Turizmus Nonprofit Kft. 2018. december 11-én kelt hatályos SZMSZ-ének módosítása több pont esetében indokolt. Egyrészt szükséges a társaság felügyelőbizottsági tagjainak, valamint a könyvvizsgáló megbízási idejének aktualizálása. Emellett a Társaság munkavállalói létszámának és szervezeti ábrájának módosítása, valamint a jogszabály által előírt módosítások kerültek bele az SZMSZ módosításba.

A Társaság munkavállalói létszáma 5 fő. A jelenleg is futó két, határon átnyúló Európai Uniós pályázattal járó többletfeladatok ellátása mellett a print és online marketingtevékenység hatékonyabbá tétele érdekében 1 fő marketing-munkatárs foglalkoztatása vált szükségessé. A munkavállaló bérköltségeinek 50%-át pályázati forrás finanszírozza, a fennmaradó 50%-ot a Társaság az üzleti tervében foglalt keretek mellett biztosítja.

Az egyes vagyonnyilatkozat-tételi kötelezettségekről szóló 2007. évi CLII. törvény 3. § (3) bekezdés e) pontjában meghatározott személyek esetében az őket ilyen minőségükben alkalmazó szervezet szervezeti és működési szabályzatában fel kell tüntetni a vagyonnyilatkozatra kötelezettek körét. A Társaság hatályos SZMSZ-e e jogszabályi előírást nem tartalmazta.

Az SZMSZ módosítás a jelen előterjesztés 1. számú melléklete.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. június 11.**

 **/: Dr. Nemény András :/**

**Határozati javaslat**

**…./2020. (VI. …..) GJB. számú határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont bc) alpontjában biztosított hatáskörében eljárva a Savaria Turizmus Nonprofit Kft. Szervezeti és Működési Szabályzatának módosítását az 1. számú mellékletben foglalt tartalommal jóváhagyásra javasolja a társaság taggyűlésének.

**Felelős:** Dr. Nemény András polgármester

 Dr. László Győző alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése